CELEX: 52018PC0371
Language: ro
Date: 2018-05-31
Title: Propunere de REGULAMENT AL CONSILIULUI de extindere la statele membre neparticipante a aplicării Regulamentului (UE) nr. .../2018 de instituire a unui program de schimb, asistență și formare profesională pentru protecția monedei euro împotriva falsificării pentru perioada 2021-2027 („programul Pericles IV”)

COMISIA EUROPEANĂ
            Bruxelles, 31.5.2018
            COM(2018) 371 final
            2018/0219(APP)
            Propunere de
            REGULAMENT AL CONSILIULUI
            de extindere la statele membre neparticipante a aplicării Regulamentului (UE) nr. .../2018 de instituire a unui program de schimb, asistență și formare profesională pentru protecția monedei euro împotriva falsificării pentru perioada 2021-2027 („programul Pericles IV”)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Prezenta propunere prevede o dată de aplicare, de la 1 ianuarie 2021, și este prezentată pentru o Uniune cu 27 de state membre, conform notificării Regatului Unit cu privire la intenția sa de a se retrage din Uniunea Europeană și din Euratom în baza articolului 50 din Tratatul privind Uniunea Europeană, notificare primită de Consiliul European la 29 martie 2017.
            
            
               Programul Pericles este un program de schimb, asistență și formare profesională pentru protecția monedei euro împotriva falsificării. Programul a fost instituit prin Decizia 2001/923/CE a Consiliului din 17 decembrie 2001, iar efectele sale au fost extinse la statele membre ale UE care nu au adoptat euro ca monedă națională prin Decizia 2001/924/CE a Consiliului din 17 decembrie 2001. Modificările ulterioare aduse acestor acte de bază prin Deciziile 2006/75/CE, 2006/76/CE, 2006/849/CE și 2006/850/CE ale Consiliului, prin Regulamentul (UE) nr. 331/2014 și prin Regulamentul (UE) 2015/768 al Consiliului
                  1
                au prelungit durata programului până la 31 decembrie 2020.
            
            
               În propunerea sa [COM(2018) 369], bazată pe articolul 133 din TFUE, Comisia propune continuarea programului Pericles în cadrul financiar multianual post-2020.
            
            
               Articolul 139 din Tratatul privind funcționarea Uniunii Europene prevede că măsurile care reglementează utilizarea monedei euro menționate la articolul 133 nu se aplică statelor membre care fac obiectul unei derogări.
            
            
               Cu toate acestea, schimbul de informații și de personal, precum și măsurile de asistență și formare profesională puse în aplicare prin programul Pericles ar trebui să fie uniforme în întreaga Uniune și, prin urmare, ar trebui luate măsurile necesare pentru a se garanta același nivel de protecție a monedei euro și în statele membre în care euro nu este monedă oficială. Statele membre neparticipante joacă un rol activ, relevant și semnificativ în perioada actuală de prelungire a programului Pericles 2020. Banca Națională a Croației, de exemplu, a organizat o serie de conferințe cu tema „Rețeaua balcanică pentru protecția monedei euro”, care reunește experți din Europa de Sud-Est pentru a consolida protecția monedei euro împotriva falsificării în această zonă, cunoscută pentru producția și distribuția de monedele și bancnote euro falsificate.
            
            
               Prezenta propunere are ca scop extinderea programului Pericles la statele membre ale Uniunii Europene care nu utilizează încă euro ca monedă unică.
            
            
               2.TEMEI JURIDIC, SUBSIDIARITATE ȘI PROPORȚIONALITATE 
            
            
               ·Temei juridic
            
            
               Legislația Uniunii privind protecția monedei euro împotriva falsificării intră în domeniul de aplicare al articolului 133 din Tratatul privind funcționarea Uniunii Europene (TFUE). Această dispoziție prevede că Parlamentul European și Consiliul, hotărând în conformitate cu procedura legislativă ordinară, stabilesc, după consultarea Băncii Centrale Europene, măsurile necesare pentru utilizarea euro ca monedă unică. Această dispoziție este aplicabilă numai pentru statele membre care au adoptat euro ca monedă unică. 
            
            
               Prezenta propunere se bazează pe articolul 352 din TFUE, care este temeiul juridic pentru extinderea aplicării programului Pericles la statele membre care nu au adoptat euro ca monedă unică. 
            
            
               ·Subsidiaritate (în cazul competențelor neexclusive)
            
            
               Prezenta propunere respectă principiul subsidiarității. Protecția monedei unice europene ca bun public are o dimensiune transnațională evidentă, depășind așadar interesul și responsabilitatea fiecărui stat membru în parte. Având în vedere circulația transfrontalieră a monedei euro și implicarea de proporții a criminalității organizate internaționale în falsificarea euro (producție și distribuție), cadrele naționale de protecție trebuie să fie completate de o inițiativă a UE, pentru a se asigura o cooperare omogenă la nivel național și internațional și o reacție la eventuale noi riscuri transnaționale.
            
            
               ·Proporționalitate
            
            
               ·Regulamentul propus este necesar, adecvat și corespunzător pentru îndeplinirea scopului avut în vedere. Acesta propune consolidarea eficientă a cooperării între statele membre și între Comisie și statele membre, fără a restricționa capacitatea statelor membre de a proteja euro împotriva falsificării. Acțiunea la nivelul Uniunii este justificată deoarece ajută în mod evident statele membre să protejeze colectiv moneda euro și încurajează utilizarea structurilor comune ale Uniunii pentru intensificarea cooperării și a schimbului de informații între autoritățile competente
                  2
               .Alegerea instrumentului 
            
            
               Se consideră că un regulament este instrumentul juridic adecvat pentru definirea cadrului privind protecția monedei euro împotriva falsificării. Regulamentul propus vine în continuarea Regulamentului (UE) 2015/768 al Consiliului din 11 mai 2015 de extindere la statele membre neparticipante a aplicării Regulamentului (UE) nr. 331/2014 al Parlamentului European și al Consiliului privind instituirea unui program de schimb, asistență și formare profesională pentru protecția monedei euro împotriva falsificării (programul „Pericles 2020”).
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               Comisia a efectuat o evaluare ex ante [SWD(2018)281] în contextul elaborării Regulamentului (UE) nr. .../2018 de instituire a unui program de schimb, asistență și formare profesională pentru protecția monedei euro împotriva falsificării pentru perioada de după 2020 („programul Pericles IV”). Elementele colectate și prezentate în cadrul acestei evaluări ex ante sunt direct transferabile în prezenta propunere. 
            
         
         
            
               Părțile interesate au fost consultate cu privire la protecția monedei euro împotriva falsificării în cadrul consultării publice referitoare la utilizarea fondurilor UE în domeniul securității.
            
            
               4.IMPLICAȚIILE BUGETARE
            
            
               Fișa financiară legislativă care însoțește prezenta propunere de regulament al Consiliului stabilește implicațiile bugetare și resursele umane și administrative necesare. Această fișă financiară privind implicațiile bugetare este identică (cu excepția temeiului juridic) cu fișa financiară aferentă propunerii de Regulament al Parlamentului European și al Consiliului (UE) nr. .../2018 de instituire a unui program de schimb, asistență și formare profesională pentru protecția monedei euro împotriva falsificării pentru perioada de după 2020 („programul Pericles IV”). 
            
            
               5.ALTE ELEMENTE
            
            
               ·Planuri de punere în aplicare și măsuri de monitorizare, evaluare și raportare
            
            
               Nu se aplică
            
            
               ·Documente explicative (în cazul directivelor)
            
            
               Nu se aplică
            
            
               2018/0219 (APP)
            
            
               Propunere de
            
            
               REGULAMENT AL CONSILIULUI
            
            
               de extindere la statele membre neparticipante a aplicării 
                  Regulamentului (UE) nr. .../2018 de instituire a unui program de schimb, asistență și formare profesională pentru protecția monedei euro împotriva falsificării pentru 
                  perioada 2021-2027 („programul Pericles IV”)
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 352,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere aprobarea Parlamentului European
                  3
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Regulamentul (UE) nr. .../2018 de instituire a „programului Pericles IV”
                  4
               , prevede că acesta este aplicabil în statele membre în conformitate cu tratatele. Articolul 139 din Tratatul privind funcționarea Uniunii Europene prevede că măsurile care reglementează utilizarea monedei euro menționate la articolul 133 nu se aplică statelor membre care fac obiectul unei derogări.
            
         
         
            
               (2)Cu toate acestea, schimbul de informații și personal, precum și măsurile de asistență și de formare profesională puse în aplicare în temeiul programului Pericles IV ar trebui să fie uniforme în întreaga Uniune. În consecință, ar trebui luate măsurile necesare pentru a se garanta același nivel de protecție a monedei euro și în statele membre care nu au adoptat euro ca monedă națională oficială,
            
            
               ADOPTĂ PREZENTUL REGULAMENT:
            
            
               Articolul 1
            
            
               Aplicarea Regulamentului (UE) nr. .../2018 se extinde la statele membre, altele decât statele membre participante, astfel cum sunt definite la articolul 1 litera (a) din Regulamentul (CE) nr. 974/1998 al Consiliului
                  5
               .
            
            
               Entitățile din statele membre respective sunt considerate eligibile pentru finanțare dacă sunt autorități competente în sensul articolului 9 din Regulamentul (UE).../2018 de instituire a „programului Pericles IV”. 
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament se aplică de la 1 ianuarie 2021.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Regulamentul (UE) 2015/768 al Consiliului din 11 mai 2015 de extindere la statele membre neparticipante a aplicării Regulamentului (UE) nr. 331/2014, 
                  JO L121, 14.5.2015, p. 1.
               
               
                  
                     (2)
                  
                        Conform considerentului 13 din Regulamentul (UE) nr. 331/2014 al Parlamentului European și al Consiliului privind instituirea unui program de schimb, asistență și formare profesională pentru protecția monedei euro împotriva falsificării (programul „Pericles 2020”), 
                  JO L 103, 5.4.2014, p. 1
                  . 
               
               
                  
                     (3)
                  
                        JO C…, p. 
               
               
                  
                     (4)
                  
                        A se vedea pagina ... din același Jurnal Oficial.
               
               
                  
                     (5)
                  
                        
                  JO L 139, 11.5.1998, p. 1
                  .